open-index/open-wikipedia-markdown huggingface dataset:
Robert-Schuman-Gebai

D**'Robert-Schuman-Gebai** ass e Gebai op der Place de l'Europe um Kierchbierg, an der Stad Lëtzebuerg, dat tëscht 1970 an 1973 no de Pläng vum Architekt Laurent Schmit gebaut gouf. Säin Numm erënnert un de Robert Schuman. Et gehéiert dem Lëtzebuerger Staat.

D'Gebai war geplangt, fir doran d'Servicer vum Europäesche Parlament ënnerzebréngen, an deem e Versammlungssall ze ginn. Scho wärend dem Plangen an dem Bau hu missen Upassunge gemaach ginn, well duerch de Bäitrëtt vun 3 Länner d'Zuel vun de Deputéierte vun 142 op 208 eropgoung, an d'Zuel vun de Mataarbechter vun 1000 op 1200.

De Versammlungssall gouf vum Bannenarchitekt René Simonis entworf, den italieeneschen Artistegrupp NP2 (Nerone Ceccarelli an Giancarlo Patuzzi) huet e monumentale Bas-Relief mat geomeetresche Figuren aus Zénk bäigedroen. D'Parlament koum tëscht 1973 an 1979 35 Mol dran zesummen. Bei de Wale vun 1979 huet sech d'Zuel vun den Deputéierten op 410 quasi verduebelt, soudatt de Sall ewell definitiv ze kleng war. E gouf dono nach déi eng oder aner Kéier fir aner Versammlungen oder Kongresser benotzt, ass awer schonn zanter méi laang an enger Zort Dornréischeschlof.

D'Servicer vum Parlament si weider dra bliwwen (en Deel waren och am Alcide-De-Gasperi-Gebai niewendrun; wéi dëst renovéiert gouf, goufen s'an d'Tierm A a B vun der Porte de l'Europe eriwwer geplënnert). Zanter 2022 ass dat neit Gebai vum Sekretariat vum Europaparlament, d'Konrad-Adenauer Gebai (2) an der Avenue Kennedy fäerdeg; sou datt d'Schuman-Gebai ewell eidel ass.

2003 gouf et Pläng, d'Schuman-Gebai als neit Gebai fir d'Nationalbibliothéik ëmzebauen; déi koum awer schlussendlech an en Neibau op de Bricherhaff.

Zanter op d'mannst 2019 lafen Iwwerleeungen, wat mam Schuman-Gebai ze maache wier. Déi meescht Optioune hu virgesinn, et ofzerappen, an an d'Plaz eent oder méi nei Gebaier ze bauen, sief et als Extensioun vun den Instututioune ronderëm (Mudam, Philharmonie), sief et soss eppes, wat sech an d'Place de l'Europe integréiere kéint.

Am Februar 2025 awer huet de Kulturminister d'Stad Lëtzebuerg informéiert, dass hie wëlles hätt, d'Gebai ënner nationalen Denkmalschutz ze stellen an de Stater Gemengerot anengems no sengem Avis dozou gefrot. Deen huet den 12. Mee 2025 eestëmmeg fir e Klassement gestëmmt. Et ass ewell geplangt fir  , d'Maueren an de Sëtzungssall z'erhalen. Wéi d'Gebai an Zukunft benotzt soll ginn, ass nach ëmmer net kloer.

## Literatur
* Francesca Davanzo: "*Le premier hémicycle du Parlement européen - Bâtiment Schuman, Luxembourg.* Luxembourg: Service de recherche du Parlement européen, mars 2016.

## Um Spaweck
* Bâtiment Robert Schuman du Parlement européen (Luxembourg). cvce.lu, nogekuckt: 2023-05-29. (Foto)
Fiedler

**Fiedler** ass een am däitschsproochege Raum (a ronderëm) geleefege Familljennumm.

Ënner de Leit mat deem Familljennumm sinn:
* Jean-Pierre Fiedler (1943–1998), lëtzebuergesche Buchbënner;
* Jean-Pierre Fiedler (1935-1977), lëtzebuergesche Foussballspiller;
* Wencke Fiedler (* 1980), Radiosspeakerin, Fernseemoderatorin a Synchronspriecherin.
Henry

**Henry** ass ë.&nbsp;a. ee Vir- a Familljennumm.

Ënner de Leit mat deem Virnumm sinn:
* Henry Bessemer (1813-1898), engleschen Ingenieur an Erfinder
* Henry Bishop, (1611-191) englesche Postbeamten an Erfinder
* Henry Cravatte, (1911-1990), lëtzebuergesche Politiker
* Henry Fonda (1905–1982), US-amerikanesche Schauspiller
* Henry Gelhausen (1941–2008), lëtzebuergeschen Auteur vu Satiren a Glossen
* Henry Hathaway (1898–1985), US-amerikanesche Filmregisseur
* Henry King (1886–1982), US-amerikanesche Filmregisseur
* Henry Moore (1898–1986), englesche Sculpteur a Moler
* Henry Wickens (* 1956), engleschen Iwwersetzer

Ënner de Leit mat deem Familljennumm sinn:
* Paul-Pierre Henry (1848–1905), franséischen Optiker an Astronom
* Prosper-Mathieu Henry (1849–1903), franséischen Optiker an Astronom
Steven

**Steven** ass eng englesch Form vun **Étienne** an, am engleschsproochege Raum a ronderëm, e geleefege männleche Virnumm. Steven kënnt awer och (seelen) als Familljennumm vir.

## Ursprong a Bedeitung vum Numm
Steven geet wéi *Étienne *gemenkerhand op den éischte Märtyrer vum chrëschtleche Glawen, de Hellege Stephanus, zeréck.

## Namensdag
De Steven feiert säin Namensdag op Stiefesdag, de 26. Dezember, als Referenz un den hellege Stephanus.

## Varianten an Ofkierzungen
An anere Sprooche gëtt et eng sëllege Varianten, sou wéi och an hiren Diminutiv- oder Affektivformen, sou z.&nbsp;B.: Esteban, Stepas, Steponas, Stefano, Stephen, …
## Leit mam Virnumm Steven
Ënner de Leit mat deem Virnumm sinn:
* Steven Minden (* 1990), lëtzebuergeschen Äishockeyspiller
* Steven Seagal (* 1952), US-amerikanesche Schauspiller, Filmproduzent a Kampfkënschtler
* Steven Siro Vai (*1960), amerikanesche Gittarist
* Steven Soderbergh (gebuer 1963), US-amerikanesche Filmregisseur
* Steven Spielberg (gebuer 1946), US-amerikanesche Filmregisseur, -produzent, an Dréibuchauteur
* Steven Weinberg (1933–2021), US-amerikanesche Physiker
* Steven Weinberg (* 1946), hollännesche Biolog, Auteur a Fotograf

## Kuckt och
* Stefan - Steffen - Stephan - Steve - Étienne
* De Familljennumm Steven

## Um Spaweck
Étienne

**Étienne** oder **Etienne** ass déi franséisch Form vum *Stefan *oder *Steven* an, am franséischsproochege Raum a ronderëm, e geleefege männleche Virnumm. Étienne kënnt awer och als Familljennumm vir.

## Ursprong a Bedeitung vum Numm
Den Numm Étienne geet gemenkerhand op den éischte Märtyrer vum chrëschtleche Glawen, den hellege Stephanus, zeréck.

## Namensdag
Den Étienne feiert säin Namensdag op Stiefesdag, de 26. Dezember, als Referenz un den hellege Stephanus.

## Varianten an Ofkierzungen
Varianten am Lëtzebuergesche sinn: Ët(chen), Ët(es), Ëti.
 
An anere Sprooche gëtt et eng sëllege Varianten, sou wéi och an hiren Diminutiv- oder Affektivformen, sou z.&nbsp;B.: Esteban, Stepas, Steponas, Stefano, Stephen, …

## Leit mat deem Virnumm
### Étienne
* Étienne Galowich (1872-1925), ungaresche Konschtschmadd
* Étienne Lenoir (1822-1900), belschen Erfinder
* Étienne Périer (* 1931), belsche Filmregisseur an Dréibuchauteur
* Étienne Schmit (1886-1937), lëtzebuergesche Jurist

### Etienne
* Etienne Bausch (1901-1970), lëtzebuergesche Foussballspiller
* Etienne Schneider (* 1971), lëtzebuergesche Politiker
* Etienne Weber (1887-1957), lëtzebuergesche Politiker

## Kuckt och
* Stefan - Steffen - Stephan - Steve - Steven
* De Familljennumm Étienne
 
## Um Spaweck
Patricia

**Patricia** ass, am däitsch-, franséisch- an engleschsproochege Raum a ronderëm, e geleefege Virnumm fir Fraen. Et ass déi weiblech Form vum männlechen Numm Patrick.

Ënner de Leit mat deem Virnumm sinn:
* Patricia Gengler (*1980), lëtzebuergesch Volleyballspillerin
* Patricia Highsmith (1921–1995), US-amerikanesch Schrëftstellerin
* Patricia Huijnen (*1976), lëtzebuergesch Volleyballspillerin
* Patricia Knight (1915-2004), amerikanesch Schauspillerin
* Patricia Kaas (* 1966), franséisch Sängerin
* Patricia Lippert (* 1956), lëtzebuergesch Molerin a Sculptrice
* Patricia Morison (1915–2018), amerikanesch Schauspillerin a Sängerin
* Patricia Neal (1926-201), amerikanesch Schaupillerin
* Patricia Noesen (*1981), lëtzebuergesch Volleyballspillerin
## Kuckt och
Patrizia - Patrycja - Patricija - Patty - Trish
Gabrielle

**Gabrielle** ass am franséischsproochege Raum a ronderëm e geleefege weibleche Virnumm. Et ass eng weiblech Form vu Gabriel. Seele gëtt et en och als Familljennumm.

## Ursprong a Bedeitung vum Numm
Gabriel (hebräesch: גַּבְרִיאֵל / Gavri'EL „Gott ass meng Stäerkt“ oder och „de Männlechen / de Staarken duerch Gott“) setzt sech aus den hebräesche Wierder Gavri (גברי) an EL ( אל) zesummen. Dat éischt bedeit esouvill wéi „Männlechkeet“ oder „männlech Stäerkt“ an dat zweet ass de Singular vum hebräeschen ELOHIM.

## Namensdag
D'Gabrielle huet hiren Namensdag den 29. September, als Referenz un de Äerzengel Gabriel.

## Varianten an Ofkierzungen
Varianten am Lëtzebuergesche sinn: Gab(b)i, Gab(b)y.

An anere Sprooche gëtt et eng sëllege Varianten, sou wéi och an hiren Diminutiv- oder Affektivformen, sou z B.: Gabriella, Gabriela, Gabrijela, Gabriëlle.

D'männlech Forme sinn: Gabriel, Gawril, Gavriel, Gavriil, Gavril, Gavrilo, Gavrile, Gavro, Gavrilă (an osteuropäeschen, orthodoxe Länner), Gábor (an Ungarn), Djibril resp. Cebrail (an arabesche Länner resp. der Tierkei), Gabriele (an Italien).

## Leit mam Numm Gabrielle
### Gabrielle als Virnumm
* Gabrielle Chasnel (1883-1971), bekannt als Coco Chanel
* Gabrielle Dorziat (1880–1979), franséisch Schauspillerin
* Gabrielle d'Estrées (1573–1599), kinneklech Maîtresse
* Gabrielle Fontan (1873-1959), franséisch Schauspillerin
* Gabrielle Petit (1893–1916), belsch Spiounin a Resistenzlerin

### Gabrielle als Familljennumm
* Henry Gabrielle (1887-1968), franséischen Dokter
* Lea Gabrielle (*1975), US-amerikanesch Journalistin a Marinnpilotin
* Tati Gabrielle (*19), US-amerikanesch Schauspillerin

## Kuckt och
* De Familljennumm Gabrielle
* Gabriele - Gabriel - Gabriella - Gabriela

## Um Spaweck
Pierre

**Pierre** ass een am franséischsproochege Raum geleefege Vir- a Familljennumm. Et ass déi franziséiert Form vum Numm Petrus. Am Lëtzebuergesche gëtt e meeschtens mat ***Pir*** ofgekierzt.

### Leit mam Familljennumm Pierre
* Roger Pierre (1923–2010), franséischen Dréibuchauteur, Filmregisseur, Theater- a Filmschauspiller
### Leit mam Virnum Pierre
* Pierre Bommertz (1906–?), lëtzebuergesche Foussballspiller
* Pierre Nimax Jr. (* 1961), lëtzebuergesche Museker
* Pierre Kemp (1841–1895), lëtzebuergeschen Architekt
* Pierre Nommesch (1864–1935), 3. Bëschof vu Lëtzebuerg
* Pierre-Joseph Redouté (1759–1840), Moler
* Pierre Gramegna (* 1958), lëtzebuergeschen Diplomat, Politiker a Manager
* Pierre Vernier (gebuer 1931), e franséische Schauspiller
### Anerer
*Abbé Pierre (1912-2007), franséischen Theolog a Resistenzler
## Kuckt och
Peter - Pedro - Pietro
Schreifmaschinn

Eng **Schreifmaschinn** ass e mechanescht oder eloktromechanescht Schreifinstrument, bei deem, meeschtens vun Tasten ugeschloen Drockletteren op e Faarfbännche schloen a sou um Pabeier, deen drënner op enger Walz läit, d'Buschtawen dréckt. 

Déi allgemeng Verbreedung vum PC mat Textveraarbechtungsprogramm a vum Printer hunn de Gebrauch vun der Schreifmaschinn staark zeréckgoe gelooss. 

D'Dispositioun vun de Buschtawen an Zeechen op den Tastature vum PC gouf vun de Schreifmaschinnen iwwerholl. Mat ee Grond, firwat d'Buschtawen esou stinn, wéi se do sinn, war, well op enger Schreifmaschinn déi Buschtawen, déi am dackste gebraucht goufen, esou auserneelouchen, datt hir Bigele beim Tippen manner aneneen hänke bloufen. Dofir gëtt et ofhängeg vun de Sproochen, verschidden Arrangementer fir d'Buschtawen, wouvun déi bekanntst an Europa déi sinn, déi mat QWERTZ,  AZERTY oder QWERTY ufänken.
Poul Nyrup Rasmussen

De **Poul Nyrup Rasmussen** [], gebuer de 15. Juni 1943 zu Esbjerg, ass en dänesche Politiker.

Hie war vun 1992 bis 2002 President vun den dänesche Sozialdemokraten a vun 1993 bis 2001 Ministerpresident. Vun 2004 bis 2009 war hien Deputéierten am Europaparlament. Vun 2004 bis 2011 war hien och nach President vun der Sozialdemokratescher Partei vun Europa.

## Um Spaweck

* Websäit vum Poul Nyrup Rasmussen
Claire Parsons

D**'Claire Parsons**, gebuer 1993 zu Lëtzebuerg, ass eng lëtzebuergesch-brittesch Jazzmusekerin.

## Liewen

D'Claire Parsons huet brittesch Elteren an ass zu Kielen opgewuess. Schonn a jonkem Alter huet si klassesch Pianoscoursen um Stater Conservatoire geholl, spéider koum och nach Gittar dobäi. Duerno huet si Jazzgesank studéiert. 2020 huet si dee Studium um Conservatoire royal de Bruxelles ofgeschloss.

2016 war d'Sängerin op der Single *Alles Easis* vun De Läb ze héieren.

Bei de Luxembourg Music Awards 2018 huet d'Claire Parsons an der Kategorie "Best Upcoming Musician" (Beschten Nowuessmuseker) gewonnen. Och an der Kategorie "Upcoming Woman in Music" (Bescht weiblecht Nowuesstalent an der Musek) war si nominéiert.

Si ass e Member vum Bréisseler Jazzprojet Aishinka, deen 2019 um internationalen B-Jazz-Concours mam Albert-Michiels-Präis an 2020 mam éischte Präis bei den Jazz Maastricht Professional Awards ausgezeechent gouf.

Am November 2019 huet d'Claire Parsons d'EP *Onoff* mam israeelesche Gittarist Eran Har Even verëffentlecht. D'Joer drop koum hiren Debutalbum *In Geometry* um Plackelabel Double Moon Records eraus. Deen huet si mat hirem Quintett aus Eran Har Even, dem Pianist Jérôme Klein, dem Bassist Pol Belardi an dem Batteur Niels Engel opgeholl.

2021 war si fir de Gesank um Album *Il labirinto dei topi* vun der italieenescher Drummerin Francesca Remigi hirem Projet Archipélagos verantwortlech. Am selwechte Joer huet d'Sängerin d'Grupp The Aquatic Museum matgegrënnt, där hiren Album mam selwechten Numm de 25. Mee 2023 eraus koum.

## Diskografie

* 2019: *OnOff* (EP, mam Eran Har Even)
* 2020: *In Geometry*
* 2021: *Il labirinto dei topi* (mat Archipélagos)
* 2023: *The Aquatic Museum*
## Um Spaweck
Abidjan

**Abidjan** ass eng Aglomeratioun vun 10 Gemengen oder Stied an der Côte d'Ivoire, déi um Golf vu Guinea läit, an der Ébrié-Lagun, op der Mëndung vun de Flëss Agnébi, Mé a Comoé.

Abidjan war tëschent 1933 an 1983 d'Haaptstad vum Land. 2002 goufen aus 10 Arrondissementer selbstänneg Gemengen, déi als *Abidjan Ville* zesummegefaasst goufen an déi mat 4 Ënnerprefecturen den Distrikt Abidjan forméieren. Wann d'ursprénglech Stad Abidjan 1950 nach 65.000 Awunner hat, sou waren et der fir d'Agglomeratioun 2014 4.395.243.

Zu Abidjan ass e Mierhafen mat engem Containerterminal an en internationale Fluchhafen.

## Gemengen

* Abobo
* Adjamé
* Attécoubé
* Cocody:
* Koumassi
* Marcory
* Plateau
* Port-Bouët
* Treichville
* Yopougon

## Geschicht
Abidjan gouf 1886 gegrënnt a gouf 1933 d'Haaptstad vun der deemoleger franséischer Kolonie Franséisch-Westafrika. 1983 gouf Yamoussoukro vum deemolege Staatspresident Félix Houphouët-Boigny als nei Haaptstad deklaréiert.

## Um Spaweck
Matthäus Merian

De **Matthäus Merian** *den Eeleren*, gebuer den 22. September 1593 zu Basel, a gestuerwen den 19. Juni 1650 zu Langenschwalbach, war e Schwäizer-däitsche Graveur an  Editeur.

Hie koum aus der Basler Famill Merian. Hien huet eng Hellewull Landkaarten, Vuë vu Stied a  Chronike publizéiert.

Säin Haaptwierk ass d*'Topographia Germaniae*. Dës ass tëscht 1642 a 1654, a 16 Bänn, mat Texter vum däitsche Geograph Martin Zeiler (1589-1661), erauskomm. Dono koumen nach bis 1688 weider Stied doruechter an Europa no. D'Gesamtwierk emfaasst 92 Kaarten a 1.486 Koffer-Gravurë mat 2.142 Vuë vu Stied, Uertschaften, Buergen a Kléischter, déi op 30 Bänn verdeelt waren. Et war dëst dat gréisst Publikatiounswierk vu senger Zäit.

## Literatur
* *Catalog zu Ausstellungen im Museum für Kunsthandwerk Franckfurt am Mayn (15. September – 7. November 1993) und im Kunstmuseum Basel (27. November 1993 – 13. Februar 1994) als unsterblich Ehren-Gedächtnis zum 400. Geburtstag des hochberühmten Delineatoris (Zeichners), Incisoris (Stechers) et Editoris (Verlegers) Matthaeus Merian des Aelteren.* Museum für Kunsthandwerk, Frankfurt am Main 1993, ISBN 3-88270-065-3.
* Johann Heinrich Eckardt: *Matthaeus Merian – Eine kulturhistorische Studie.* Reprint der 2. Auflage Kiel 1892 mit einem Vorwort von Carsten Berndt, Rockstuhl, Bad Langensalza 2015, ISBN 978-3-86777-960-9.
* Lucas Heinrich Wüthrich: *Matthaeus Merian d. Ä. Eine Biographie.* Hoffmann und Campe, Hamburg 2007 (Lizenzausgabe: Wissenschaftliche Buchgesellschaft, Darmstadt 2007).
* Lucas Heinrich Wüthrich: *Das druckgraphische Werk von Matthäus Merian d.Ä.* Band 1 und 2: Basel 1966, Band 4: Hamburg 1996.

## Biller

Fichier:Mk Frankfurt Merian Stadtansicht.jpg|Frankfurt (ëm 1612).
Fichier:Matthäus Merian, Le plan de la ville, cité, université fauxbourg de Paris - Paris Musées.jpg|Paräis (ëm 1615).
Fichier:Heidelberg-Panorama von Matthaeus Merian 1620.jpg|Heidelberg, 1620.
Fichier:Theatrum europaeum Titel.jpg|Titelsäit vum *Theatrum Europaeum*.
Fichier:Mulhouse-plan merian.JPG|Mulhouse (1642).
Fichier:Vianden 1643, Matthäus Merian.jpg|Veianen (1643).
Fichier:De merian Westphaliae 146.jpg|Spa (1647).
Fichier:Bordeaux, objectnr A 57374.jpg|Bordeaux (1650-1699).


## Um Spaweck
Christine Schweich

D**'Christine Schweich**, gebuer den 8. Dezember 1983 an der Stad, ass eng lëtzebuergesch Affekotin a Lokalpolitikerin (LSAP, zanter 2023 DP). Si ass am Gemengerot vun der Gemeng Monnerech a war tëscht 2013 an 2017 do och Buergermeeschtesch.

## Liewen a Karriär

D'Christine Schweich ass zu Monnerech opgewuess. Hire Papp ass Generalist zu Monnerech. Si huet zu Aix-en-Provence, zu München an zu London Droit studéiert.

### Gemengepolitik

An hirer Zäit als Studentin gouf si vun de Monnerecher sozialistesche Politiker Jean Orlando an Dan Kersch kontaktéiert, fir op der Lëscht vun der LSAP bei de Gemengewalen unzetrieden. Deemools huet si nach ofgesot, gouf dunn 2008 awer nach eng Kéier gefrot a si ass politesch aktiv ginn.

Bei de Gemengewalen 2011 krut si déi drëttmeescht Stëmmen op der sozialistescher Lëscht an d'LSAP déi absolut Majoritéit. Zwee Joer drop ass de Buergermeschter Dan Kersch Inneminister ginn an d'Christine Schweich huet säin Amt iwwerholl. De Jean Orlando, den Zweetgewielten op der LSAP-Lëscht 2011, hat hir de Virrang iwwerlooss. Si war zu deem Zäitpunkt 30 Joer al an domat déi jéngst Buergermeeschtesch am Land.

Als LSAP-Spëtzekandidatin bei de Gemengewalen 2017 krut d'Christine Schweich zwar déi meescht Stëmme vun alle Kandidaten an d'LSAP ass déi stäerkst Partei bliwwen (39% vun de Stëmmen), mee si huet hir absolut Majoritéit verluer an 11 % manner Stëmme wéi bei de Wale virdru kritt. Doropshin hunn d'CSV an d'DP hu koaléiert an de Jeannot Fürpass (CSV) gouf Buergermeeschter.

Bei de Gemengewalen 2023 war d'Christine Schweich erëm d'Spëtzekandidatin vun der LSAP. No de Walen huet si d'LSAP verlooss fir Member vun der DP ze ginn.

### Aner Funktiounen

Zënter 2014 ass d'Christine Schweich d'Tresorière vum Exekutivbureau vun hirer Partei.

Si war eng vun de Verantwortleche vu "Jonk Jeeër", enger Grupp an der Jeeërfederatioun, a war Member am Verwaltungsrot vun natur&ëmwelt.
Trappers

D**'Trappers** sinn eng lëtzebuergesch Rockband.

## Bandgeschicht

D'Grupp gouf 2014 als *Coldsnouts* gegrënnt an huet sech annerhalleft Joer méi spéit ëmbenannt.

Hiren éischte Concert huet d'Band de 14. August 2015 um Kolla-Festival zu Stengefort ginn.

E gréissere Succès haten d'Museker am Dezember 2016 mat der Victoire um Concours Rock the South. Als Gewënnerpräis krute si eng Sessioun am Tounstudio vun der Rockhal. Dat huet hinnen erlaabt, eegent Material opzehuelen.

Am Juni d'Joer drop hunn d'Trappers hir EP *Timshel* verëffentlecht, déi vum Nicolas Tesch opgeholl, gemëscht a gemastert gouf. *Hold On* gouf als Single ausgekoppelt a krut Museksvideo, dee vum Isaiah Wilson gedréint gouf.  Si sinn 2017 och um Rock de Schleek, um Rock um Knuedler, um Food For Your Senses, op der Fête de la musique zu Diddeleng an um Rock un der Atert opgetrueden.

D'Lidd *Rainbow Coloured Stone* gouf am Fréijoer 2018 verëffentlecht, mat engem Clip vum Léa Giordano a Joé Birchen. Am selwechte Joer koumen och nach d'Lidder *Sound of Life* a *Regret It* eraus, an d'Band huet um Screaming Fields gespillt.

2019 haten d'Trappers weider Optrëtter op Museksfestivallen (Kolla Festival, Rock de Schleek, e-Lake, Stater Fête de la musique, Food For Your Senses) an déi bis ewell lescht Single *City in Blue* koum am Dezember eraus, déi – wéi schonn déi dräi Lidder virdru – vum Tom Gatti gemëscht a gemastert gouf.

2020 ass et roueg ëm d'Band ginn an et ass net kloer, ob se nach existéiert oder d'Membere sech getrennt hunn.

## Diskografie
### EP
* 2017: *Timshel*

### Singelen
* 2017: *Hold On*
* 2018: *Rainbow Coloured Stone*
* 2018: *Sound of Life*
* 2018: *Regret It*
* 2019: *City in Blue*

## Um Spaweck
* Diskografie op Rate Your Music
* Videografie op YouTube
Benjamin Kruithof

De **Benjamin Kruithof**, gebuer 1999 zu Lëtzebuerg, ass e lëtzebuergesch-hollänneschen Cellist.

## Liewen a Karriär
De Benjamin Kruithof gouf an eng musikalesch Famill gebuer an ass zu Méischtref opgewuess. Seng Mamm ass Violinisteprofessesch a säi Papp Braatscheprofesser. Hien huet am Alter vu 4 Joer ugefaange Gei ze spillen an huet d'Joer drop op den Cello gewiesselt. Hien huet am Conservatoire du Nord beim Raju Vidali geléiert. Am Alter vun 12 Joer huet hie säin éischte Solo-Concert mat engem Orchester gespillt. Am selwechte Joer gouf hien an der Young Talent Class vum Conservatoire vu Maastricht ugeholl, éier hien tëscht 2014 an 2017 op der Hochschule für Musik und Tanz zu Köln studéiert huet a gläichzäiteg weider an den Dikrecher Kolléisch gaangen ass. Zënter 2017 studéiert hien op der Universität der Künste Berlin.

Am *Concours pour jeunes solistes 2014* krut de Benjamin Kruithof déi héchsten Distinctioun an de Präis vun der Sacem. Ee Joer méi spéit huet hien direkt dräi Präisser um Paräisser Concours International Leopold Bellan gewonnen, an 2016 den éischte Präis mat der héchster Unzuel u Punkten um Paräisser Concours Flame.

2017 huet de Benjamin Kruithof an der Kompetitioun fir de Lëtzebuerger Prix Anne & Françoise Groben matgemaach. D'Joer drop huet hien den Cello Octet Luxembourg matgegrënnt. 2019 krut hien den zweete Präis beim Berliner Domenico-Gabrielli-Wettbewerb.

2020 krut en dunn de Publikumspräis an de Präis fir déi bescht Interpretatioun vun der zougeschriwwener Kompositioun op der Cello Biennale Competition zu Amsterdam. Am Februar 2020 huet hien eng éischt Plack opgeholl, *Russian Mood*, mam Orchester Nordwestdeutsche Philharmonie zu Herford, fir déi hie beim Opus Klassik 2022 a véier Kategorien nominéiert war.

2022 huet hien de Concours *Georges Enescu* zu Bukarest gewonnen an am Dezember 2022 gouf hie bei der éischter Editioun vun der Lëtzebuerger Musekspräisser als bescht Nowuesstalent ausgezeechent.

## Diskografie
* 2020: *Russian Mood*

## Um Spaweck
* www.benjamin-kruithof.com
Catherine Elsen

D**'Catherine Elsen**, gebuer de 17. Januar 1986, ass eng lëtzebuergesch Schauspillerin, Performerin an Sängerin. Si huet Theater an Däitschland an Danz-Theater zu London studéiert.

Nieft hirer Bünenaktivitéit ënner der Leedung vu verschiddene Regisseuren (Anna-Elisabeth-Frick, Anne Simon, Renelde Pierlot, Jakob Arnold etc.) conceptualiséiert a produzéiert si och dacks hir eege Projeten, wéi zum Beispill 2019 wou si hir engleschsproocheg "One-Woman-Show" mam Titel *Love, Death and Polar Bears* am Kulturzentrum Opderschmelz presentéiert huet. Am selwechte Joer huet si déi éischt Staffel vun der Webserie "W." gedréint, an där si den Titelpersonnage spillt an déi d'Joer drop verëffentlecht gouf. Am Joer 2021 koum dunn déi zweet Staffel vun der Webserie och mat hir als Titelpersonnage eraus.

2021 huet si bei de Lëtzebuerger Theaterpräisser de Präis an der Kategorie "Jeune espoir" gewonnen.

Ee Joer méi spéit huet si mat der Charlotte Bruneau an der Laura Mannelli de multi-medialen Sound Projet *[[The Assembly]]* am Kader vum Kulturjoer Esch2022 lancéiert, dee seng Première Opderschmelz hat, an dono an der Arche zu Villerupt (FR)  an um *Contempo Festival of Performing Arts* zu Kaunas a Litaue getourt ass. De Projet, war am Oktober 2023 um * DokLeipizg Festiva* ze gesinn an am Januar 2024 um *International Film Festival* zu Rotterdam.

## Präisser
*2023: Bescht Schauspillerin fir "W." Staffel 2 um Rio de Janeiro Webfest
*2022: Bescht Schauspillerin fir "W." Staffel 1 um Neuseeland Webfest
*2021: Theaterpräiss "Jeune espoir" Lëtzebuerger Theaterpräiss
Revue technique luxembourgeoise

***Revue technique luxembourgeoise*** ass eng lëtzebuergesch Zäitschrëft a franséischer an däitscher Sprooch, déi véier Mol am Joer vun der *da Vinci ASBL - Association of Engineers, Architects, Scientists, Industrialists* erausgi gëtt.

Si behandelt Theemen aus de Beräicher Ingenieurswiesen, Architektur, Wëssenschaft an Industrie. Zousätzlech gëtt et e *Cahier Sceintifique*, deen zweemol d'Joer erauskënnt.

Si gouf 1920 vum  Antoine Hirsch gegrënnt.  Zanter 2020 kënnt se just nach online eraus.

## Kuckt och
* Lëscht vun Zeitungen an Zäitschrëften zu Lëtzebuerg

## Um Spaweck
* Websäit vun der Revue technique luxembourgeoise.
Kaiser-Lothar-Preis

De **Kaiser-Lothar-Preis** ass e Konschtpräis, deen zënter 1958 vun der *Europäischen Vereinigung Bildender Künstler aus Eifel und Ardennen* (EVBK) an Zesummenaarbecht mat der Stad Prüm vergi gëtt. De Präis ass nom Keeser Lothaire I. benannt.

## Geschicht
Am Zweete Weltkrich gouf d'Regioun vun den Ardennen an vun der Äifel schwéier getraff, och wärend der Ardennenoffensiv. D'Europäische Vereinigung Eifel-Ardennen (EVEA) gouf 1955 gegrënnt fir d'grenziwwerschreidend Zesummenaarbecht ze fërderen, ënner anerem duerch d'Opstellung vun Austauschprogrammer fir jonk Leit. 1957 war zu Prüm eng Konferenz vun der EVEA, op déi och Kënschtler invitéiert waren. Dëst huet zu der Grënnung vun der Europäischen Vereinigung Bildender Künstler aus Eifel an Ardennen (EVBK), eng Associatioun vu Kënschtler aus der Belsch, Däitschland, Frankräich a Lëtzebuerg.

1957 gouf de Kaiser-Lothar-Preis als Stëftung vun der Stad Prüm an d'Liewe geruff. De Präis gëtt u Kënschtler iwwerreecht, déi un den alljärlechen Ausstellunge vun der EVBK deelhuelen. Eng Jury, déi aus engem President, zwéin EVBK-Verwaltungsmemberen an zwéi Kënschtlermembere besteet, mécht eng Selektioun. Dobäi kuckt s'op den Engagement un der europäescher Iddi souwéi Kontakter an den Nopeschlänner an op d'kënschtleresch Entwécklung vun de Kënschtler. Ier d'Jury  e Laureat ernennt, freet se d'Zoustëmmung vum Prümer Gemengerot.

## Laureaten

*1958 - Hanns Altmeier
*1959 - Jupp Kuckartz
*1960 - Roger Greisch
*1961 - Michael Reuter
*1962 - Reinhard Hess
*1963 - Frantz Kinnen
*1964 - Jean Thomas Debattice
*1965 - Alphonse Kraemer
*1966 - Kurt-Wolf von Borries
*1967 - François Ambrosini
*1968 - *net verginn*
*1969 - Konrad Schaefer
*1970 - Josef Geboers
*1971 - Josef Sanke
*1972 - Peter Lacroix
*1973 - Rudi Scheuermann
*1974 - *net verginn*
*1975 - Carlfritz Nicolay
*1976 - Jean Albert Dupont
*1977 - Kurt Schwippert
*1978 - Edmond Goergen
* 1979 - *net verginnn*
*1980 - Franz Josef Herold
*1981 - Denise Manquillet-Schneider
*1982 - Johann-Baptist Lenz
*1983 - Emile Olivier
*1984 - Christel Schneider
*1985 - Paul Roettgers
*1986 - Henri-Alain Lesprit
*1987 - Franz Eichenauer
*1988 - Adolf Christmann
*1989 - Joseph Mégly
*1990 - Franz Kött
*1991 - Antonia Berning
*1992 - Ferd Medinger
*1993 - André Marie-Jean Paquet
*1994 - Robert George
*1995 - Fred Schäfer-Schällhammer
*1996 - Raymond Baro
*1997 - Gerdi Haas
*1998 - Joseph Grosbusch
*1999 - Maurice Potier
*2000 - Jean Jaques Lucan
*2001 - Karl-Heinz Hennerici
*2002 - Pierre Doome
*2003 - Artur Bozem
*2004 - Manfred Freitag
*2005 - Edmée Schmittel
*2006 - Christoph Mancke
*2007 - Antonio Máro
*2008 - Marie Madeleine Bellenger
*2009 - Franz-Josef Kochs
*2010 - Johannes Wickert
*2011 - Dieter Alexandnet
* 2012 - *net verginn*
*2013 - Ursula Hülsewig
*2014 - Franziskus Wendels
*2015 - Anna Recker
*2016 - Werner Bitzigeio
*2017 - Margot Sperling
*2018 - Gerty Haas-Crasson
*2019 - Martin Schöneich
*2020/2021 - Hans Dieter Ahlert
*2022 - Frank Buchna
*2023 - Anja Maria Strauss
*2024 - Sebastian Böhm

## Referenzen an Notten
Bartleby Delicate

De **Georges Goerens**, gebuer ëm 1993 an der Stad Lëtzebuerg, ass e lëtzebuergesche Sänger a Komponist. Zënter 2017 mécht hie Musek ënner dem Kënschtlernumm **Bartleby Delicate**. Hien ass och de Sänger vun der Band Seed to Tree.

## Karriär
Virum Soloprojet Bartleby Delicate war de Georges Goerens scho vun 2009/2010 un als Sänger vun der Formatioun Seed to Tree zu Lëtzebuerg erfollegräich. 

Bartleby Delicate huet 2017 als Pop-Rock- a Folk-Projet mat engleschen Texter ugefaangen. 2017 ass hien op enger Rei vu Museksfestivallen opgetrueden, dorënner um Food for Your Senses, um Sonic Visions an um Great Escape Festival am englesche Brighton.

Am Abrëll 2018 koum seng éischt EP *Whatever We Find Suitable to Compare* eraus, mat *A Little Less Home* als Singleauskoppelung. Duerno ass hie mam däitschen Indie-Pop-Duo Bender & Schillinger zwou Wochen op Tour an Däitschland gaangen. Bei der eenzeger Editioun vun de Luxembourg Music Awards, am Dezember 2018, gouf de Bartleby Delicate als beschten Nowuesskënschtler ausgezeechent.

Déi zweet EP *Deadly Sadly Whatever* koum 2021 op de Maart. Hei goufe *Winter's Dark* a *Plastic Flowers* ausgekoppelt. 

Am Dezember 2022 huet de Bartleby Delicate eng nei Live-EP presentéiert, déi am Mäerz live an der Philharmonie opgeholl gouf. Et war e Concert, deen ursprénglech hätt sollen am Mäerz 2020 stattfannen, mee dee wéinst der Pandemie ofgesot gouf.

## Discographie

### EPen
* 2018: *Whatever We Find Suitable to Compare*
* 2021: *Deadly Sadly Whatever*
* 2022: *To Pin Your Hopes on Someone​/​Something* 

### Singelen
* 2018: *A Little Less Home*
* 2019: *Beyond Good and Evil*
* 2019: *Post Love Doubts*
* 2020: *From Top to Toe*
* 2021: *Winter's Dark*
* 2021: *Plastic Flowers*
* 2022: *Deadly Over You* 
* 2023: *Blurry Night* 
* 2023: *Every Little Inch* 

### Filmmusek
*Livre d'heures, Kuerzfilm vun der Suzan Noesen (2019)
*Confinementer, Kuerzfilm vun der Suzan Noesen (2021)
## Um Spaweck
* Diskografie op Bandcamp a Rate Your Music
* Profil op Facebook an Instagram
* Videografie op Youtube
Dohêm

*** Dohêm. Roman aus dem E'sleck*** ass e Roman vum Ferdinand Gremling a Lëtzebuerger Sprooch, deen 1948 am Verlag vun der Sankt-Paulus-Dréckerei erauskoum.

## Ëm wat geet et am Roman?
Erzielt gëtt d'Geschicht vun engem Bouf deen zu engem jonke Mann eruwiisst, an engem Bauerenduerf am Éislek. Hien erlieft de Kreeslaf vun der Natur uechtert d'Joer, d'Schoulzäit, d'Liewen an der Stad an a Frankräich, d'Liewen um Duerf mat de Streidereien tëscht de Leit, e verléift sech a muss tëscht zwou Fraen decidéieren...

## Soss
Vun der Kritik gouf ervirgehuewen, dass de Roman manner duerch seng Handlung, wéi duerch seng Sprooch an duerch seng atmosphäresch Beschreiwungen ervistécht.

Den Autuer selwer sot, hie wéilt domat *"der Hêmecht an hirer Sprôch e Stê setzen".* (S. 8).
## Um Spaweck
* Fiche op autorenlexikon.lu.
* Fiche op a-z.lu.
Natalie Silva

D**'Natalie Silva**, gebuer 1980 zu Ettelbréck, ass eng lëtzebuergesch Politikerin (CSV). Si war vun 2017 bis 2023  d'Buergermeeschtesch vun der Gemeng Fiels.

## Liewen a Karriär
Der Natalie Silvia hir Elteren koumen 1971 vun der kapverdianescher Insel Santo Antão op Lëtzebuerg, wou hire Papp du fir d'Goodyear an hir Mamm als Botzfra op der Ettelbrécker Gemeng geschafft huet. Hir Schoul huet si deelweis zu Arel gemaach, an duerno Kommunikatioun a "Relations publiques" zu Bréissel studéiert.

2004 huet si e Stage am Generalsekretariat vun der CSV an der Stad gemaach an ass zënterhier do och Employée als politesch Beroderin.

Bei de Gemengewalen 2005 war si Kandidatin fir d'chrëschtlech-sozial Vollekspartei zu Ettelbréck. Zwee Joer méi spéit ass si op Iernzen an d'Gemeng Fiels geplënnert, wou si Kandidatin bei de Gemengewalen 2011 war an nom Buergermeeschter Pierre Wies déi zweetmeescht Stëmme krut. Si war sechs Joer laang Schäffin.

Bei de Gemengewalen 2017, bei deenen de fréiere Buergermeeschter Pierre Wies net méi kandidéiert huet, krut si déi meescht Stëmmen a gouf Buergermeeschtesch. Mat hirer Wal gouf si déi éischt Buergermeeschtesch mat kapverdianeschen Originnen zu Lëtzebuerg.

Bei de Gemengerotswale vum 11. Juni 2023 hat si zwar nees déi meescht Stëmme kritt, ma den Zweetgewielte Mirko Martellini hat méi Support ënnert de Gemengerotsmembere fir Buergermeeschter ze ginn.

Bei de Chamberwale vum 14. Oktober 2018 war si eng vun den 20 CSV-Kandidaten am Walbezierk Zentrum. Si krut déi néngtmeescht Stëmmen op där Lëscht, awer net genuch fir e Mandat als Deputéiert. Zwéi Méint méi spéit huet si d'Presidentschaft vun der CSV am Walbezierk Zentrum vun der Diane Adehm iwwerholl.

Zanter dem 9. Oktober 2023 ass si ee vun de 4 Lëtzebuerger Vertrieder am Europäesche Comité vun de Regiounen.

D'Natalie Silva ass Mamm vun engem Jong.

## Um Spaweck
Politiker

E **Politiker** oder eng **Politikerin** ass eng Persoun, déi eng politesch Funktioun huet. Dat kann op nationalem Niveau sinn (als Member vun enger Regierung oder als Deputéierten an engem Parlament), jee nodeem op regionalem Niveau, z.&nbsp;B. an engem Legislativ- oder Exekutivorgan vun enger Regioun, enger Provënz, oder engem Kanton, oder op lokalem Niveau (an enger Gemeng), souwéi och parteipolitesch, also an enger politescher Partei. Och eng Persoun, déi fir e politescht Mandat kandidéiert, kann als Politiker bezeechent ginn.

Et gëtt en Ënnerscheed tëscht dem Beruffspolitiker, dee Politik haaptberufflech mécht an derfir bezuelt gëtt, an dem Politiker, dee seng Funktioun éierenamtlech mécht, an net derfir bezuelt gëtt.

## Um Spaweck
Astrud Gilberto

D**'Astrud Evangelina Gilberto**, gebuer als *Astrud Evangelina Weinert* den 30. Mäerz 1940 zu Salvador da Bahia, a Brasilien, a gestuerwen de 5. Juni 2023, war eng brasilianesch-US-amerikanesch Sängerin vun Jazz a Populärmusek am latäinamerikanesche Stil (Samba a Bossa Nova), dacks no beim Easy Listening. Si gouf 1963 weltbekannt mat der Originalopnam vun *[[The Girl from Ipanema]]* um Album *Getz/Gilberto* déi si gesongen huet. 1965 krut si e Grammy.

Si huet vun 1962 un an den USA gelieft a war vun 1960 bis 1964, a méi spéit eng zweet Kéier, mam brasilianesche Museker João Gilberto bestuet an hat mat him zwéi Jongen.

## Discographie
### Alben

* Stan Getz an Astrud Gilberto – *Getz Au-Go-Go* (Label Verve, 1964)
* *The Astrud Gilberto Album* (Verve, 1964)
* *The Shadow of Your Smile* (Verve, 1965)
* *Look to the Rainbow* (Verve, 1965, The Gil Evans Orchestra)
* *Beach Samba* (Verve, 1966)
* *A Certain Smile, a Certain Sadness* mam Walter Wanderley (Verve, 1967)
* *Windy* (Verve, 1968)
* *September 17, 1969* (Verve, 1969)
* *Gilberto Golden Japanese Album* (Verve, 1969)
* *I Haven’t Got Anything Better to Do* (Verve, 1970)
* *Astrud Gilberto with Stanley Turrentine* (CTI, 1971)
* *Astrud Gilberto Now* (Perception, 1972)
* *That Girl from Ipanema* (Audio Fidelity, 1977, mat ë.&nbsp;a. Chet Baker)
* *Astrud Gilberto Plus James Last Orchestra* (PolyGram, 1987 an Universal 2009) 
* *Live in New York* (Pony Canyon, 1996)
* *Temperance (Album)* (Pony Canyon, 1997)
* *Jungle* (Magya, 2002)
* *[[Live at Berlin Jazz Festival 1966]]* (2021). mit Stan getz Quartet

### op Albume vun anere Museker

* Stan Getz a João Gilberto – *Getz/Gilberto* (Verve, 1963)
* Quincy Jones – *The Deadly Affair* (Verve, 1965; Filmmusek)
* Shigeharu Mukai an Astrud Gilberto – *So & So – Mukai Meets Gilberto* (Denon, 1982)
* Michael Franks – *Passionfruit (Album)* (Warner, 1983)
* James Last – *Plus (Album)* (Polydor, 1986)
* Étienne Daho – *Eden (Album)* (Virgin, 1996)
* George Michael – *Ladies and Gentleman – Best of George Michael* (Sony, 1998)

## Literatur
* Leonard Feather: *The Encyclopedia of Jazz in the Sixties.* Da Capo, New York 1986, ISBN 978-0-306-80263-8 (fir d'éischt 1966).
* J. A. Tynan: *Caught in the Act: Stan Getz – Astrud Gilberto*, In: *Down Beat.* 31, Nr. 24, 1964, S.&nbsp;35.
* P. Welding: *Astrud Gilberto/Stanley Turrentine* (Review), In: *Down Beat.* 38, Nr. 20, 1971, S.&nbsp;19.
* G. Rava: *The Lady from Ipanema.* In: *Jazz Magazine (Paris).* 323, 1983, S.&nbsp;42.
* C. Groome: *The Girl from Ipanema’s a Lady Now.* In: *EAR: New Music News.* 6/5–7/1, 1987, S.&nbsp;13.
* H. J. Rippert: *Astrud Gilberto.* In: *Jazz-Podium.* 39, Nr. 7–8, 1990, S.&nbsp;55.

## Um Spaweck

* Offizielle Websäit
Monique Smit-Thijs

D**'Monique Smit-Thijs**, gebuer den 18. Mee 1962 zu Eindhoven an Holland, ass eng hollännesch Lokalpolitikerin (DP) zu Lëtzebuerg. Si war tëscht 2022 an 2025 Buergermeeschtesch vun der Gemeng Bartreng.

Si koum 1984 op Lëtzebuerg an huet zwee Joer an der Stad Lëtzebuerg gewunnt, éier si 1986 op Bartreng geplënnert ass.

Si ass bei de Gemengewalen 2005 politesch aktiv ginn, wou si op der liberaler Lëscht kandidéiert huet. Si gouf net gewielt mee ass den 1. Februar 2009 fir de Paul Geimer an de Gemengerot nogerutscht. Bei de Gemengewalen 2011 gouf si direkt gewielt, an 2017 krut si déi zweetmeescht Stëmmen op der DP-Lëscht an ass éischt Schäffin ginn. Wéi de Buergermeeschter Frank Colabianchi den 1. Mäerz 2022 zeréckgetrueden ass, huet d'Monique Smit-Thijs déi Roll iwwerholl. D'Gemengewale vum 11. Juni 2023 hu si an hirem Amt confirméiert. Am Mäerz 2025 ass si aus perséinleche Grënn als Buergermeeschtesch zeréckgetrueden, de Youri de Smet gouf hiren Nofollger. Si selwer ass weiderhin am Gemengerot.
Zero Point Five

**Zero Point Five** ass eng lëtzebuergesch Museksgrupp.

## Bandgeschicht

D'Band, déi ufanks och nach Zero Point 5 geschriwwe gouf, huet 2009 als Schülerband ugefaangen. D'Museker waren zesummen am Escher Jongelycée. D'Joer drop si si um Screaming Fields opgetrueden. 2012 hu si um Rock um Knuedler an um Food for Your Senses gespillt a waren d'Virband vun der kanadescher Sängerin Coeur de Pirate am Atelier.

*Stories From the Bar Downtown*, hiren éischten Album, hu Zero Point Five 2014 an der Escher Kulturfabrik virgestallt. Zwee Joer drop koum dunn d'EP *Southbound* eraus, op där d'Lidder *Honolulu* a *Sing Along* ze héiere sinn, déi e gewësse Succès als Radiosingelen haten.

2017 ass d'Band ënner anerem op der Diddelenger Fête de la musique an erëm um Rock um Knuedler opgetrueden, an 2018 um e-Lake-Festival.

Den zweeten Album *Southern Breeze* koum 2019 eraus. De Violonist Chris Reitz, dee scho virdru mat Zero Point Five zesummegeschafft hat, huet um Album matgeschriwwen an ass du volle Bandmember ginn. D'Releaseparty war an der Rockhal. D'Lidder *Free*, *Replay*, *Make It Count* an *The Lucky Ones* goufen als Singelen ausgekoppelt. De Sam Flammang huet d'Museksvideoe gedréint, mat Ausnam vun *The Lucky Ones*, bei deem d'Roxanne Peguet Regie gefouert huet.

No fënnef Concerten an Däitschland am Februar 2020 hätte Zero Point Five an Amerika op Tour solle goen, wat duerch d'Corona-bedéngte Reesrestriktiounen awer net méiglech war. Am Summer 2022 hu si du sechs Concerten an den USA gespillt, dorënner zwee um "Luxemburg Fest" zu Belgium am Wisconsin.

2021 huet d'Band hir Singel *Spice It Up* erausbruecht, déi den 1980er-Sound mat moderner Country-Musek verbënnt.

No e puer méi rouege Joren gouf am November 2024 bekannt, datt d'Grupp ee vun de Finalisten am Luxembourg Song Contest 2025 ass. Den 1. Januar 2025 gouf hire Bäitrag *Ride* verëffentlecht, fir deen de Sam Flammang e Video gedréint huet.

## Diskografie
### Albumen
* 2014: *Stories From the Bar Downtown*
* 2019: *Southern Breeze*

### EP
* 2016: *Southbound*

### Singelen
* 201?: *Words and Phrases*
* 201?: *Hurricane Girl*
* 2016: *Honolulu*
* 2017: *Sing Along*
* 2018: *Heartland*
* 2019: *Free*
* 2019: *Replay*
* 2019: *Make It Count*
* 2021: *The Lucky Ones*
* 2021: *Spice It Up*
* 2024: *Ride*

## Um Spaweck
* Profil op Facebook an Instagram
* Diskografie op Rate Your Music
* Videografie op YouTube
C'est Karma

**C'est Karma**, gebuer zu Lëtzebuerg als *Karma Catena* ass eng lëtzebuergesch Sängerin. Si séngt op Englesch an op Franséisch.

## Liewen a Karriär

### Ufank an éischte Succès
D'Karma Catena ass an der Stad Lëtzebuerg opgewuess. Hir Mamm ass Portugisin an hire Papp Italieener.

Mat 15 Joer huet si fir d'éischt als Stroossemusekerin an der Stad Lëtzebuerg Lidder gesongen. Net laang duerno, am Abrëll 2018 hat si en éischte Concert um Festival Koll an Aktioun, an am Mee huet si déi éischt Partie vum Bartleby Delicate sengem Concert an de Rotondë gespillt. Hiren drëtte Concert war am Mee 2018, als Opener vun der däitscher Band Milky Chance an der ausverkaafter Rockhal. Am Summer 2018 huet si um Screaming Fields d'Lidd *Gravity* presentéiert an do de Präis fir déi bescht Live-Performance gewonnen.

### Musekspräis an EPen
Am September 2018 huet si op YouTube de Video fir d'Lidd *Nicole* verëffentlecht, an am Dezember gouf se bei de Luxembourg Music Awards an der Kategorie "Upcoming Woman in Music" (Weiblecht Nowuesstalent an der Musek) ausgezeechent. Och an der Kategorie "Best Upcoming Artist" (Beschten Nowuesskënschtler) war si nominéiert. No där Victoire gouf *Nicole* an d'Heavy Rotation vun RTL Radio Lëtzebuerg geholl, dat heescht et gouf dacks gespillt.

D'Lidd *Ufo* huet si am Abrëll 2019 verëffentlecht. Déi roueg Ballad war e grousse Succès a gouf bis Juni 2023 eleng op Spotify bal eng Hallefmilliounmol gestreamt. Ee Mount drop koum dunn déi éischt EP, *Yellow*, eraus. Am selwechte Joer ass si och nach ënner anerem um Food for Your Senses, um Siren's Call an um Rock um Knuedler opgetrueden, an am Oktober ass si mat der lettescher Band Carnival Youth duerch Däitschland getourt.

D'Indie-Pop- an Indie-Folk-EP *Farbfilm* koum am November 2020 op de Maart. C'est Karma huet se am Confinement geschriwwen. Vun de fënnef Lidder waren der dräi scho virdrunn als Singel verëffentlecht ginn. *Girls* koum fir de Weltfraendag eraus an ass eng Hymn un all d'Fraen; *Fist Fight* thematiséiert d'Gewalt; a bei *Pool Party* geet et ëm männleche Voyeurismus. Bei *Industrial Salt* geet et ëm d'Affer, déi der Sängerin hir Grousselteren opbruecht hu, wéi si an den 1960er aus der portugisescher Diktatur geflücht sinn. De Video dozou huet den Isaiah Wilson gedréint.

### En neie Sound mat ''Amuse-Bouche''

D'Karma Catena studéiert zënter 2021 zu Amsterdam, nodeems si hir Première am Dikrecher Lycée gemaach huet.

Mat der EP *Amuse-Bouche* (2022) huet C'est Karma eng nei musikalesch Richtung ageschloen, déi méi an den experimentellen Elektropop geet. Déi sechs Lidder um Wierk sinn deementspriechend no Iesssaache benannt. D'Musekvideoe vun den Extraite *Bubblegum* a *Gateau* gouf op YouTube jee iwwer 80.000-mol gekuckt.

## Diskografie
### EPen
* 2019: *Yellow*
* 2020: *Farbfilm*
* 2022: *Amuse-Bouche*

### Singelen
 
* 2018: *Nicole*
* 2019: *Ufo*
* 2020: *Girls*
* 2020: *Fist Fight*
* 2020: *Pool Party*
* 2020: *Industrial Salt*
* 2022: *Spaghetti on Repeat*
* 2022: *Bubblegum*
* 2022: *Coffee*
* 2022: *No Words Left*
* 2022: *Gateau*

## Um Spaweck
* www.cestkarma.com
* Videografie op YouTube
Manon Bei-Roller

D**'Manon Bei-Roller** ass eng lëtzebuergesch Politikerin (LSAP).

Si ass zanter 2012 Buergermeeschtesch vun der Gemeng Dippech.

## Um Spaweck

## Referenzen
Carlo Muller

De **Carlo Muller** ass e lëtzebuergesche Politiker.

Hien ass zanter 2011 Buergermeeschter vun der Gemeng Reckeng op der Mess.

## Um Spaweck
Marcel Thommes

De **Marcel Thommes** ass e lëtzebuergesche Politiker (CSV).

Hie war vun 2005 bis 2023 Buergermeeschter vun der Gemeng Wëntger.

## Um Spaweck
Pierre Dillenburg

De **Pierre Dillenburg**, gebuer 1942, ass eng Lëtzebuerger Mediëperséinlechkeet.

Hie war tëscht 1967 an 2002 Mataarbechter an der Chamberverwaltung an trëtt an der Ëffentlechkeet dacks als "Adels-Expert" oder "Society-Expert" op.

## Liewen

Dem Pierre Dillenburg seng Elteren haten e Molereibetrieb zu Dikrech. Seng Mamm ass fréi gestuerwen. No senger Lycéeszäit ass hie mat engem Schoulfrënd op Zürich gaangen, wou hien e Studium op der ETH ugefaangen huet. Deen huet hien awer ofgebrach fir duerno Droit an Ekonomie zu Antwerpen ze studéieren.

1967 huet hien als "Attaché universitaire" ugefaangen, an der Chamber ze schaffen. Do ass hien och bliwwen an 1972 "Greffier adjoint" ginn. 2000 gouf hie "Greffier" (haut Generalsekretär genannt). Zwee Joer drop sollt hie fréipensionéiert ginn. Dem Pierre Dillenburg seng Oppositioun zu där Entscheedung huet zu enger gewësser Poleemik an de Medië gefouert. Schlussendlech gouf et him erlaabt, no senger Fréipensionéierung nach fënnef Joer laang éierenamtlech d'Chamber ze beroden. A senger Zäit an der Chamberverwaltung huet hien ënner anerem d'Rénovéierungsaarbechte vum Plenarsall am Chambersgebai superviséiert.

De Pierre Dillenburg huet 20 Joer laang eng Chronik mam Titel *La chronique de Dill* fir déi fréier Zeitung Le Jeudi geschriwwen. Hien huet sech donieft en Numm gemaach mam Organiséiere vu groussen an opulente Fester.

Zënter senger Pensionéierung ass de Pierre Dillenburg reegelméisseg op RTL Télé Lëtzebuerg ze gesinn, wou hien dacks agelueden ass fir gesellschaftlech Evenementer ze kommentéieren, besonnesch Gebuerten, Hochzäiten an aneren Uläss um groussherzoglechen Haff a bei de Monarchien am Ausland. Sou huet hien ënner anerem d'Staatsbegriefnes vum Groussherzog Jean (2019) live kommentéiert.

Donieft war hien awer och nach an anere Sendungen ze gesinn, wéi *Dillikatessen*, *Den Dill um Dill* a *Behuel dech*. 2009 an 2010 souz hien an der Jury vun den zwou éischte Staffele vun der Talentshow *[[Wanns de eppes kanns!]]* op RTL Télé Lëtzebuerg.

De Pierre Dillenburg ass zënter Joerzéngte mat sengem Partner Roland Hubsch zesummen an huet ni e Geheimnis aus senger Homosexualitéit gemaach. 2015 war säi Bestietnes eng vun den éischte gläichgeschlechtlechen Hochzäiten am Land, bei där vill Perséinlechkeeten aus der Lëtzebuerger Gesellschaft Invitéeë waren, dorënner de Jean-Claude Juncker an de Xavier Bettel.

Am Juni 2022 huet hien d'Buch *Rencontres* verëffentlecht, an deem hien Anekdoten iwwer haaptsächlech auslännesch Perséinlechkeeten erzielt, déi hie begéint huet.

## Buch
* 2022: *Rencontres*

## Gielercher

*
District 7

**District 7** ass eng lëtzebuergesch Rockband.

## Bandgeschicht
D'Band gouf 2011 zu Esch-Uelzecht gegrënnt. De Bassist Jeff Hennico hat zwee Joer virdru schonn Anthem of the Sun matgegrënnt.

Um Screaming Fields 2013 kruten District 7 zesumme mat Tuys de Präis fir déi bescht Live-Performance. D'Joer drop krute si do fir d'Lidd *Crossing Paths* de Präis vun der Sacem fir déi bescht Kompositioun an d'Geleeënheet, een Dag laang Opnamen am Tounstudio vun der Rockhal ze maachen. Zwee Joer duerno hu si um selwechte Festival direkt zwéi Präisser gewonnen: dee fir dat bescht Lidd (*Heartbeat*), mat deem si erëm een Dag am Tounstudio kruten, an de "Coup-de-Coeur"-Präis. Domat hu si och e ganze Suivi mat Profi'en aus der Musekszeen gewonnen, déi bei den Opnamen hëllefen hunn a si technesch beroden.

2013 huet District 7 den Nowuessconcours Rock the South gewonnen.

Eng éischt EP mam Titel *Brave New World* koum 2014 eraus. Si gouf vum Charel Stoltz gemëscht. 2017 gouf déi zweet EP *The Place We Used to Call Home* verëffentlecht. De Video vum Extrait mam selwechten Numm gouf vum Sam Flammang gedréint.

An där Zäit hunn District 7 och op enger ganzer Rei Musekfestivalle gespillt, dorënner um Food for Your Senses (2014), um Mess for Masses (2014), um Rock um Knuedler (2015 an 2017), um Rock de Schleek (2016) an um Rock un der Atert (2017).

D'Single *You Are* ass am September 2018 erauskomm, erëm mat engem Video vum Sam Flammang. Am Dezember 2018 gouf *Cross My Heart* presentéiert, als éischt Single vun hirem zukünftegen Album, deen d'Band du am Gaange war zu Lissabon opzehuelen. Zwéi Méint méi spéit koum den zweeten Extrait *Gone* dobäi, an am Mäerz 2019 sinn District 7 op Tour an Däitschland, Holland, England a Frankräich gaangen. Si hunn op hirer *A Beautiful Day to Die Tour* ënner anerem zu Amsterdam, Birmingham, London, Köln a Lille gespillt.

Der Band hiren éischten Album koum am Mee 2019 eraus. De Releaseconcert vun *A Beautiful Day to Die* war an de Rotonden. Beim Musikvideo vun der drëtter a leschter Single *Bang Bang* huet de Cédric Letsch Regie gefouert.

Am Oktober 2019 war d'Band den Opener vum Concert vun der finnescher Band Poets of the Fall an der Rockhal. Och um Concert vun der brittescher Band Skunk Anasie am Atelier am Juli 2022 hätten District 7 als Opener sollen optrieden, mee dee Concert gouf ofgesot.

## Diskografie

### Album
* 2019: *A Beautiful Day to Die*

### EP
* 2014: *Brave New World*
* 2017: *The Place We Used to Call Home*

### Singelen
* 2016: * Heartbeat*
* 2017: *BLKWHT*
* 2017: *The Place We Used to Call Home*
* 2018: *You Are*
* 2019: *Cross My Heart*
* 2019: *Gone*
* 2019: *Bang Bang*

## Um Spaweck
* Profil op Facebook an Instagram
* Diskografie op Rate Your Music
* Videografie op YouTube